
JAVNO POVABILO
k sodelovanju v predhodnem preverjanju trga z demonstracijskim testiranjem 
»Digitalizacija javne razsvetljave Mestne občine Maribor«

1. Pravna podlaga in namen
Mestna občina Maribor (v nadaljevanju: naročnik) na podlagi prvega in drugega odstavka 64. člena Zakona o javnem naročanju (ZJN-3) izvaja predhodno preverjanje trga v obliki strokovnega dialoga z demonstracijskim testiranjem, s katerim želi pred začetkom postopka javnega naročanja preveriti stanje tehnologije, povezljivost in interoperabilnost sistemov pametnega krmiljenja javne razsvetljave različnih proizvajalcev ter pridobiti informacije za pripravo tehnično nevtralne dokumentacije v zvezi z oddajo javnega naročila.
To povabilo ni obvestilo o javnem naročilu in ne pomeni začetka postopka javnega naročanja. Naročnik si pridržuje pravico, da javnega naročila ne izvede, ter s tem povabilom ne prevzema nobenih finančnih ali drugih obveznosti do sodelujočih.
2. Opis obstoječe infrastrukture
Sistem javne razsvetljave Mestne občine Maribor obsega 15.528 svetilk. Po stanju katastra javne razsvetljave ima 5.757 svetilk vgrajen standardiziran priključek Zhaga (Zhaga Book 18) z gonilniki DALI D4i. Število svetilk s priključkom Zhaga se zaradi tekočih zamenjav neskladnih svetilk povečuje; zamenjave bodo predvidoma zaključene do konca leta 2026. Upravljanje in vzdrževanje javne razsvetljave izvaja koncesionar Nigrad d.o.o.
3. Predmet testiranja
Predmet demonstracijskega testiranja je preverjanje delovanja krmilnih naprav (Zhaga vtične krmilne enote) in centralnih nadzornih sistemov (CMS) na obstoječih svetilkah naročnika, zlasti:
1. povezljivost krmilnih naprav na Zhaga Book 18 vtičnice in komunikacija z gonilniki DALI D4i,
1. interoperabilnost med napravami in nadzornimi sistemi različnih proizvajalcev na podlagi odprtih standardov (Zhaga, DALI D4i, TALQ),
1. izvajanje redukcijskih profilov svetlobnega toka in daljinsko upravljanje,
1. zajem energetskih in diagnostičnih podatkov ter samodejno zaznavanje okvar,
1. izvoz in odprtost podatkov (API, standardni formati) za potrebe poročanja po Uredbi o mejnih vrednostih svetlobnega onesnaževanja okolja,
1. zanesljivost komunikacije, razpoložljivost sistema in kibernetska varnost.
Podrobnejši potek testiranja in kazalniki (KPI) so opredeljeni v Prilogi 2 (Tehnične zahteve in testni protokol).
4. Pogoji za sodelovanje
K sodelovanju so vabljeni vsi gospodarski subjekti (proizvajalci, zastopniki, sistemski integratorji), ki:
1. ponujajo krmilne naprave, certificirane po Zhaga-D4i certifikacijskem programu (Zhaga Book 18), in centralni nadzorni sistem,
1. lahko zagotovijo opremo za testiranje v obsegu in rokih iz tega povabila,
1. sprejmejo pogoje iz Priloge 3 (Dogovor o brezplačnem demonstracijskem testiranju).
Sodelovanje je prostovoljno in brezplačno. Sodelujoči zagotovijo, namestijo in po zaključku testiranja odstranijo opremo na lastne stroške. Naročnik zagotovi dostop do testnega območja, sodelovanje koncesionarja pri montaži in električno energijo za delovanje naprav v času testiranja.
5. Testno območje in obseg
Testiranje bo potekalo na testnem območju [se še določi], ki obsega [_____] svetilk s priključkom Zhaga. Vsakemu sodelujočemu bo dodeljen primerljiv pododsek do 15 svetilk. Naročnik si pridržuje pravico, da ob večjem številu prijav obseg pododsekov prilagodi ali testno območje razširi.
6. Potek in časovnica
	Aktivnost
	Termin

	Objava povabila
	21. 9. 2026

	Rok za oddajo prijav
	2. 10. 2026 do 15.00 ure

	Skupni uvodni sestanek in podpis dogovorov
	6. 10. 2026

	Namestitev opreme in zagon
	oktober 2026

	Testno obratovanje
	oktober–december 2026

	Odstranitev opreme
	do 15. 1. 2027

	Javna objava poročila o rezultatih
	Druga polovica januarja 2027

	Predvidena objava javnega naročila
	februar 2027


7. Enakopravna obravnava in transparentnost
Naročnik bo v skladu s 65. členom ZJN-3 zagotovil, da sodelovanje v predhodnem preverjanju trga ne bo izkrivljalo konkurence v morebitnem kasnejšem postopku javnega naročanja. V ta namen:
1. so pogoji, testni protokol in kazalniki enaki za vse sodelujoče,
1. bodo vsa vprašanja in odgovori javno objavljeni na spletni strani naročnika,
1. bodo sestanki s sodelujočimi praviloma skupni, o vseh sestankih pa bodo vodeni zapisniki,
1. bo poročilo o rezultatih testiranja javno objavljeno pred objavo javnega naročila,
1. bodo tehnične specifikacije morebitnega javnega naročila pripravljene funkcionalno s sklicevanjem na odprte standarde ali enakovredno (68. člen ZJN-3).
Sodelovanje v predhodnem preverjanju trga ni pogoj za sodelovanje v kasnejšem postopku javnega naročanja in sodelujočim ne prinaša nobenih prednosti pri oddaji ponudb.
8. Zaupnost in uporaba podatkov
Sodelujoči v prijavi in v odgovorih na vprašalnik izrecno označijo podatke, ki predstavljajo poslovno skrivnost. Neoznačeni podatki se štejejo za javne in jih naročnik lahko uporabi v poročilu ter pri pripravi dokumentacije javnega naročila. Podatki, pridobljeni z meritvami in testiranjem na infrastrukturi naročnika, so last naročnika. Rezultati testiranja bodo v poročilu prikazani po posameznih sodelujočih.
9. Prijava
Prijava mora vsebovati:
1. izpolnjen vprašalnik (Priloga 1),
1. dokazila o Zhaga-D4i certifikaciji ponujenih krmilnih naprav (certifikat ali izpis iz javne baze certificiranih izdelkov),
1. kratek opis predlagane arhitekture sistema (naprave, komunikacija, CMS),
1. podpisano izjavo o sprejemanju pogojev iz Priloge 3.
Prijave se oddajo v elektronski obliki na e-naslov mestna.obcina@maribor.si najkasneje do 2.10. 2026 do 15.00 ure z oznako »Prijava – strokovni dialog JR«.
10. Dodatne informacije
Kontaktna oseba naročnika: Matej Moharić, Urad za komunalo, promet in prostor, e-naslov: matej.moharic@maribor.si, telefon: 02 2201 574. Vprašanja se sprejemajo izključno pisno na navedeni e-naslov do roka iz 6. točke do roka za oddajo prijave.

Priloge:
1. Priloga 1: Vprašalnik za sodelujoče
1. Priloga 2: Tehnične zahteve in testni protokol s kazalniki (KPI)
1. Priloga 3: Dogovor o brezplačnem demonstracijskem testiranju (vzorec)

